C 67/62
EL
Επίσημη Εφημερίδα της Ευρωπαϊκής Ένωσης
8.2.2022
Πέμπτη 10 Ιουνίου 2021
33.
εκφράζει τη βαθιά του ανησυχία για το χαμηλό επίπεδο συμμόρφωσης με τις συστάσεις της GRECO που περιέχονται στην τέταρτη κατά σειρά έκθεση αξιολόγησης — μόνο μία από τις δεκατέσσερις συστάσεις έχει εφαρμοστεί ικανοποιητικά, επτά συστάσεις έχουν εν μέρει υλοποιηθεί και οι υπόλοιπες έξι δεν έχουν εφαρμοστεί καθόλου· 34. καλεί μετ’ επιτάσεως όλα τα κράτη μέλη να απαγορεύσουν τις καταβολές επιδοτήσεων πολλών εκατοντάδων εκατομμυρίων ευρώ σε μεμονωμένα φυσικά πρόσωπα στο πλαίσιο του νέου πολυετούς δημοσιονομικού πλαισίου (ΠΔΠ) και να υιοθετήσουν τη θέση του Κοινοβουλίου που συνίσταται στη διασφάλιση πλήρους διαφάνειας και της δυνατότητας συγκέντρωσης των πληρωμών, καθώς και ψηφιακών διαδικασιών παρακολούθησης και ελέγχου πέραν των συνόρων των κρατών μελών σε προγράμματα υπό επιμερισμένη διαχείριση· 35. καλεί το Συμβούλιο, στο πλαίσιο των συνεχιζόμενων διαπραγματεύσεων σχετικά με τον κανονισμό για την ΚΓΠ, να λάβει δεόντως υπόψη τη δημοσιονομική αποτελεσματικότητα και μια δικαιότερη και διαφανέστερη κατανομή των άμεσων ενισχύσεων, να υιοθετήσει τη θέση του Κοινοβουλίου όσον αφορά τη θέσπιση συγκεκριμένων ανώτατων ορίων ανά φυσικό πρόσωπο για τους δύο πυλώνες της ΚΓΠ, καθώς και την προοδευτική μείωση, την υποχρεωτική επιβολή ανώτατου ορίου και τις αναδιανεμητικές πληρωμές, ώστε οι πολίτες της ΕΕ να διαμορφώσουν μια θετική αντίληψη για την ΚΓΠ στο σύνολό της· τονίζει ότι οι διαπραγματεύσεις στο Συμβούλιο δεν πρέπει να επηρεάζονται από καταστάσεις σύγκρουσης συμφερόντων και ότι κανένας υπουργός, μέλος ή εκπρόσωπος εθνικής κυβέρνησης δεν πρέπει να συμμετέχει σε διαπραγματεύσεις ενόσω βρίσκεται αντιμέτωπος με σύγκρουση συμφερόντων· θεωρεί απαράδεκτο το γεγονός ότι ο Πρωθυπουργός Babiš, ενώ είναι ο πραγματικός δικαιούχος του ομίλου Agrofert, συμμετείχε στις διαπραγματεύσεις για την ΚΓΠ και αγωνίστηκε κατά της επιβολής ανώτατου ορίου στις επιδοτήσεις· υπογραμμίζει με έμφαση ότι τα ανώτατα όρια ανά φυσικό πρόσωπο για τον πρώτο και τον δεύτερο πυλώνα της ΚΓΠ πρέπει να εφαρμόζονται ομοιόμορφα, μεταξύ άλλων και για μέλη εθνικών κυβερνήσεων, προκειμένου τα πρόσωπα αυτά να μην μπορούν να διαπραγματεύονται στο Συμβούλιο προς όφελός τους· 36. αποδοκιμάζει έντονα τις ολιγαρχικές δομές που βασίζονται στο γεωργικό ταμείο και το ταμείο συνοχής της ΕΕ, οι οποίες επιτρέπουν σε μια μικρή μειονότητα δικαιούχων να λαμβάνει τη μεγάλη πλειοψηφία των κονδυλίων της ΕΕ, και καλεί την Επιτροπή, το Συμβούλιο και το Ευρωπαϊκό Συμβούλιο να αποτρέψουν την προώθηση τέτοιων δομών, οι οποίες μειώνουν την ανταγωνιστικότητα των μικρομεσαίων γεωργικών εκμεταλλεύσεων και των οικογενειακών εκμεταλλεύσεων οποίες θα πρέπει να είναι οι βασικοί δικαιούχοι της ΚΓΠ· 37. ανησυχεί έντονα για το γεγονός ότι ο Πρωθυπουργός Babiš τελεί σε κατάσταση σύγκρουσης συμφερόντων, ταυτόχρονα δε συμμετέχει στη λήψη αποφάσεων για την ευθυγράμμιση της ΚΓΠ με τους γενικούς στόχους της ευρωπαϊκής πολιτικής για το κλίμα, καθόσον τα επιχειρηματικά συμφέροντα του ομίλου Agrofert ενδέχεται να υπερισχύουν του δημόσιου συμφέροντος που συνίσταται στη στήριξη μιας πιο βιώσιμης γεωργίας και στον περιορισμό των αρνητικών επιπτώσεων της κλιματικής αλλαγής· 38.
θεωρεί ότι η μη λήψη μέτρων από την τσεχική κυβέρνηση για την αντιμετώπιση των συγκρούσεων συμφερόντων του Πρωθυπουργού Babiš έχει αρνητικό αντίκτυπο στη λειτουργία των τσεχικών κρατικών αρχών, συμπεριλαμβανομένων των αρχών επιβολής του νόμου και των συστημάτων διαχείρισης και ελέγχου, καθώς και στην τήρηση της νομοθεσίας της ΕΕ· 39. καλεί την Επιτροπή να αξιολογήσει την ανωτέρω κατάσταση καθώς και την επιρροή που ασκεί ο Πρωθυπουργός Babiš στα τσεχικά μέσα ενημέρωσης και στο δικαστικό σύστημα, με σκοπό να εντοπιστούν παραβιάσεις του κράτους δικαίου και, εφόσον αυτές επιβεβαιωθούν να ενεργοποιήσει σε εύθετο χρόνο επί τη βάσει των πορισμάτων της τον μηχανισμό αιρεσιμότητας για την προστασία του προϋπολογισμού της Ένωσης· 40.
εξακολουθεί να ανησυχεί για την αυξανόμενη συγκέντρωση ιδιοκτησίας μέσων ενημέρωσης στα χέρια λίγων ολιγαρχών (10)·
41. σημειώνει ότι βρίσκονται σε εξέλιξη έρευνες και έλεγχοι τόσο σε εθνικό όσο και σε ευρωπαϊκό επίπεδο σχετικά με δυνητικές συγκρούσεις συμφερόντων και καταχρήσεις κονδυλίων της ΕΕ· ανησυχεί για τις επιφυλάξεις που εκφράστηκαν στην έκθεση της Επιτροπής του 2020 για το κράτος δικαίου, σύμφωνα με την οποία δεν διερευνώνται επαρκώς οι υποθέσεις διαφθοράς σε υψηλό επίπεδο, έχουν δε εντοπιστεί και ορισμένα κενά στα πλαίσια ακεραιότητας που ισχύουν για τους βουλευτές· 42. καλεί το Συμβούλιο και το Ευρωπαϊκό Συμβούλιο να λάβουν όλα τα αναγκαία και ενδεδειγμένα μέτρα για την πρόληψη συγκρούσεων συμφερόντων σύμφωνα με το άρθρο 61 παράγραφος 1 του δημοσιονομικού κανονισμού· εκφράζει ανησυχία για το γεγονός ότι ο Τσέχος Πρωθυπουργός συμμετείχε και εξακολουθεί να συμμετέχει ενεργά στις διαπραγματεύσεις για τον προϋπολογισμό και τα προγράμματα της ΕΕ ενώ τελεί σε κατάσταση σύγκρουσης συμφερόντων· ζητεί από το Συμβούλιο και το Ευρωπαϊκό Συμβούλιο να εξηγήσουν στο Κοινοβούλιο με ποιο τρόπο προτίθενται να λάβουν υπόψη τους τη συμμετοχή του Πρωθυπουργού Babiš στη διαδικασία λήψης αποφάσεων σχετικά με την ΚΓΠ και τον προϋπολογισμό της ΕΕ και να ενεργήσουν σχετικά μετά την ολοκλήρωση των εκθέσεων ελέγχου της Επιτροπής·
(10)
Δημοσιογράφοι χωρίς σύνορα, Τσεχική Δημοκρατία, https://rsf.org/en/czech-republic [πρόσβαση 2.6.2021].